Il-firem li inġabru biex jissejjaħ referendum ħalli l-kaċċa fir-rebbiegħa tispiċċa darba għal dejjem issa ġew ippreżentati. Il-Kummissjoni Elettorali bdiet il-verifika biex tassigura li hemm il-firem li teħtieġ il-liġi. Hemm diversi raġunijiet Ii minħabba fihom in-nies iffirmat il-petizzjoni. Il-parti l-kbira tal-Maltin iħossu li l-qtil tal-għasafar huma u jpassu minn fuq il-gżejjer Maltin fi triqithom biex ibejtu fl-Ewropa huwa totalment inaċċettabbli. Jemmnu li dawn l-għasafar għandhom ikunilhom possibli li jpassu minn fuq Malta mingħajr ma jkunu fil-periklu. Għax l-għasafar tagħna lkoll. Ir-rebbiegħa hi żmien speċjali fis-sena meta l-kampanja Maltija hin fl-aqwa tagħha. Hu żmien il-ħajja. Minkejja dan bosta drabi n-nies hi mbeżża' milli tmur fil-kampanja waqt l-istaġun tal-kaċċa. Mhux wieħed u tnejn huma l-passaġġi pubbliċi okkupati llegalment. L-arroganza ta' uħud u l-attitudni ta' intimidazzjoni li spiss jiffaċċjaw in-nies li jridu jgawdu l-kampanja huwa ta' uġiegħ ir-ras għal bosta. Ir-rebbiegħa għandu dritt li jgawdiha kulħadd. Uħud minn dawk li iffirmaw il-petizzjoni jemmnu li l-arranġamenti sigrieta bejn il-kaċċaturi u l-Gvernijiet differenti taż-żewġ partiti li permezz tagħhom il-kaċċaturi ingħataw bosta privileġġi mhux il-mod kif taħdem demokrazija moderna. Jemmnu li dawn l-affarijiet għandhom jinbidlu fil-pajjiż u li r-referendum għandu jkun strument ta' bidla għal Malta. Issa huwa xogħol il-Kummissjoni Elettorali biex tivverifika l-firem u b'hekk jibda l-proċess li jwassal għar-referendum. Dan jagħmilha possibli biex leħen in-nies dwar il-kaċċa fir-rebbiegħa jinstema u b'hekk tieqaf darba għal dejjem f'dawn il-gżejjer. Għax l-għasafar tagħna lkoll. ippubblikat fuq iNews l-Erbgħa 2 t'April 2014
L-għasafar tagħna lkoll